Kachin ni a Yungwi hpan hpe mungkan madang de dep shangun mayu ai Jinghpaw Drummer
Kachin ni a Yungwi hpan hpe mungkan
madang de dep shangun mayu ai Jinghpaw Drummer
Ahmoonli
Aten hte maren galai shai taw ai mungkan hta lam shagu gaw hkring nga n mai nga ai. Mungmasa lam, hpaji lam, masha a ngasat ngasa lam, shingni lam, buhpun sumraw ai lam ni gaw aten hte maren galai shai nga ai prat hta anhte mung hpang kaw ngam nga n mai ai. Dai hte maren shinggyim masha ni a hkam sha lam, ra marin ai lam, hpyi shawn ai lam ni mung aten hte maren galai shai wa ai. Shingni lam hta mung, yungwi lam hta mung,yungwi hpan ni gaw masha a hpyi shawn ai hta hkan nna nnan ni gaw galoi mung pru wa ai re. Mungkan hta gaungwi mying gumhkawng shara la wa ai, yungwi hpanlangai re ai Electro Music hpe Kachin mungkan hte shachyen ya na matu shakut shaja nga ai ramma langai gaw Jinghpaw Drummer ngu ai Maran Gum Hkawng Zau rai nga ai.
Shi gaw electro music hpe shachyen ya ai hku nna Electro Dace Music Festival (EDM) hpe Myitkyina kaw shawng nnan galaw ai wa re ai.Shi tsun ai EDM ngu ai gaw “Ya daini ten hta mungkan kaw shara grau la wa ai music hpan langai re ai. Myen Mung kaw mung galaw hpang wa sai. Ngai mung tinang a daidaw shara hta tinang amyuni hpe tsawra nna shanhte hpe hkam sha shangun mayu ai majaw hkrang shapraw dan ai re. EDM hpe dai kaw nau n chye hkam sha shi ai gaw dai hpe atsawm n chye na shi ai majaw re ai, dai music hpe galaw ai masha n nga ai majaw mung rai na re. EDM gaw computer hpe jai lang ra ai, tinang myit shingran (idea) nga yang nga ai hku madum sumpyi ni hpe mai jai lang ai, mahku nsen ni hpe mai pawng hpawm ai, software ni hpe ma jai lang ra ai, dai software langai gaw $3,000 ram nga ai hkrai re ai, dai zawn re software 10 ram ra ai re. Dai majaw EDM music gaw jai lang ra ai ni law ai. Shi gaw DJ n re ai, raitim anhte hkrang shapraw da ai yungwi hpe gaw DJ hte hpaw ra ai. EDM music gaw masha hpe myit shalan shabran shangun ai pyaw shangun ai hpe madung ai,” nga ai.
Shi gaw shingni hpe hkam sha chye nna shakut shaja wa ai ten gaw 2009 ni kaw na hpang wa ai rai nna, shia sharin hkaja shakut shaja ai lam ni hpe mung tsun dan ai. “Ngai nnan galaw wa ai ten gaw Myen Mung hta ngai galaw mayu ai music hte seng nna hkaja mai ai baw ni hpa n hkum ai, laika buk seng kaw nga ai laika nkau mi mari hti dat, software nkau mi hte music nkau mi hpe bai dum yu dat shakut wa ai. Ngai atsawm chye dum ai madum sumpyigaw Piano sha nga ai. Dai zawn re shakut dat, hkaja dat hte 2013 ning hta album langai shapraw lu ai. Yakhkak ai lam gaw grai nga ai, awngdang ai ni mahkra gaw yakhkak ai lam ni hpe lai wa ai ni hkrai re; kaga lam n nga ai. Ya hpang daw de gaw shai wa sai.Ngai music mungkan de shang wa ai gaw 2009 ning kaw na re ai. Dai hpang ngai sharin la ai,hkaja ai. Ngai nnanhpang tatut shawng galaw wa ai shaloi ngai grai nan ra sharawng music gaw Hip Hop re ai, ngai Jinghpaw Hip Hop album hpe ma shapraw da sai. Dai albumgaw 2013 January ning shaloi “One Man New Brand” nga ai re. Dai hpe January shaloi shapraw nna Febuary shaloi gaw ngai Thai Mungdan de hpungjat na matu sa mat ai . Thai kaw 3 ning na hkra sharin hkaja ai. Thai Mungdan kaw ngai hkaja ai hpaji gaw SAE nga ai jawng kaw Audio Engineering hte electronic music production course re ai.”
Ramma langali tinang ra sharawng ai bungi langai hpe galaw sawa ai ten hta shawng nnan hkrum katut tawt lai ra ai lam hte ahkyak dik htum gaw Dinghku nta masha ni a madi shadaw ai lam re. Dai lam ni hpe shi gara hku taw lai wa a ta? Shi a mahtai ni gaw, “Nnan galaw wa ai shaloi gaw pat shingdang ai lam ni gaw nga lai wa sai. Myen Mung madang nga yang gaw dai shingni bungli gaw kadai mung grai rai nna awngdang ai n nga ai. Dai majaw, nta kaw na atsawm madi shadaw lu ai wa (snr) hpaga bungli langai ngai hpe awngdang hkra galaw da sai ni kaw na madi shadaw ai lam n nga na gaw galaw sa wa na grai yak ai. Dai hpe gara hku tawt lai wa ai i nga yang gaw, kaja dik htum taw lai ai ladat gaw, shanhte kam hkra shakut dan ai sha re. Ndai kalang n awngdang yang hpang na kalang gaw awngdang na re. Dai gaw grai ahkyak ai re ai, ngai ndai zawn re ai music ni hpe galaw wa ai ten hta ngai na kahpu kanau ni ma grai karum ya ai. Annau nimarai 4 nga ai re, kaba dik htum kana shawng gaw maigan kaw nga ai. Nye kanau hte kahpu mung ngai hpe grai madi shadaw ai.Ya ngai music ni hpe hkrang shapraw galaw shapraw ai ten hta jai lang ra ai jakrai ni hte kaga ni hpe mung maigan kaw nga ai nye kanau kaw na grai karum ya ai majaw ya ten du hkra ngai ra sharawng ai hpe lu galaw taw ai re. Ngai nan mung shanhte ngai hpe kam hkra shanhte madi shadaw ya ai hpe atang ahpa majoi n di kau ai.Tinang na atsam gaw lani hte lani grau ai maga de du wa ra ai, n mai hkring taw ai. Upgrade byin taw ra ai, anhte galaw ai shingni hpe madat hkam sha a ni hkap la wa hkra mung galaw ra ai. Kade na kanu kawa mung grai rai nna hkap la madi shadaw ai gaw n nga ai raitim chye na ya ai myit hte galaw ya taw ai sha nga ai. Ngai ya galaw taw ai bungli hta nta masha ningai hpe madi shadawya ai ngu ai mung ngai na shingni gaw Kachin ni a labau hta ngam nga na matu sha re. Kaman lila n kam byin shangun ai, ngu shi tsun dan ai.
Yungwi ntsa hta hkam la ai lam gaw ramma langai re majaw tinang hkum tinang kam ai myit gaw n-gun lu hpa re. Kachin amyu ni a ntsa shia yungwi hte sak jaw mayu ai lam, mungkan madang de du wa shangun mayu ai lam hpe mung shi a mahtai ni hta mu lu nga ai. “Anhte ya nga pra taw ai mungkan ga gaw Jinghpaw Mung sha n re ai, mungkan ga ntsa re ai. Mungkan ga kaw gaw num hte la ngu ai hpan hkawng sha nga ai.” Shanhte lu galaw ai rai yang anhte ma lu galaw ra ai, Dai zawn re myit masa sha nga shangun mayu ai, Karai Kasang hpan da ai masha shada da hta anhte ni hpa n yawm ai, madat hkam sha ai ni mung dai hte maren sha myit shangun mayu ai. Jinghpaw shingni gaw, Myen Mung shingni kaw sha n mai chyat rawng taw ai. Mungkan gaw gara hku galaw wa sai nga ai hpe anhte yu ra sai, mungkan gaw gara de sa taw ai hpe anhte mu ra ai. Dai zawn galaw sawa ai ten hta gaw Yak hkak ai lam gaw nga chyalu re ai. Raitim, shakut taw ai masha na matu gaw n mai byin ai ngu ai gaw n nga ai, shia ten hte shi gaw byin wa na re ai. Karai Kasang hpe gaw anhte nambat langai tawn nna shakut ra ai.”
Dai zawn hkam la ai lam ni hte hpring ai Jinghpaw drummer gaw gara zawn re shingni hpe galaw ai ngu san yang, ”Ngai ndai Myen Mung, Jinghpaw Mung na music mungkan hpe yu datai shaloi grai hpang hkrat taw ai hpe mu ai. Dai re majaw ngai gawmungkanhte shingdaw nna myit yu ai, galaw mayu wa ai. Kaga maigan mungdan ni gaw, music nnan ni hpe hkam sha nga ai ten anhte gaw dai kaw tinang manu ai hku sha mai byin ai hku sha hkam sha taw ai, dai hpe ngai myit n dik ai. Anhte Kachin ni gaw galu kaba ai lam hta hpang hkrat taw nga ai majaw ma rai na re, raitim shakut ai ni kaw gaw n mai byin ai ngu n nga ai. Dai ten hta ngai myit da ai, ngai nnan shaloi gaw hip hop hpe di ai, ya hpang gaw ngai EDM hpe di ai. Ngai music langai hpe galaw wa ai ten hta ngai hkam la ai hku sha re, mungkan hte shingdaw ra sai, lani mi hta gaw byin wa na re ngu kam hpa ai myit hpe kraw kaw bang da nna ya ten du hkra shakut taw ai. Ngai gaw music hpe hkrang shapraw ai wa re, n bung ai ni hpe EDM rau mai galaw wa ai ten rai sai. N bung ai hpan ni hpe pawng hpawm dat yang, nnan langai byin wa ai. Da majaw, ngai gaw gara music hpe dum dum pyaw hkra dum ai,”nga nna dam lada ai myit hte yungwi hpe galaw taw ai lam hpe tsun ai.
Jinghpaw Drummer gaw shi a matut hkawm sa wa na shingni lam hta mung awngdang lam ngu ai hpe ya na zawn re mu mada hkam la ai re,“Awngdang lam hta, lam ngu ai gaw tinang prat tup n si dingsa hkawm taw ra ai baw re, dai ten hta awngdang lam ngu ai gaw masat masa langai sha re. Awngdang lam jahtum ngu ai gaw n nga ai. Dai majaw tinang hkringsa mat ai ten du hkra n hkring n sa hkawm taw ra ai baw re. Dai hku hkawm sa nna galaw wa ai ten hta gaw tengman ai hku gaw byin ra ai. Jet ai music hpe galaw shapraw na yawng hpe hkamsha shangun mayu ai. Yawng chye na nna yawng mai hkamsha ai baw ni hpe kalang hte kalang n bung ai hku sak jaw mat na. madun dan mat ra ai. Kalang hte kalang madun dan ai gaw galoi mung nnan nan byin taw ra ai,” nga tsun ai.
Dai majaw, prat masa hte maren galai shai nga ai mungkan ndai hta, Kachin Wunpawng amyusha ni mung prat madang dep ai yungwi mungkan de lahkam sa wa ra nga saga ai law.
kac_Latn kac_Latn kac_Latn afr_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn